บินไทยจับประกัน ปั๊มเบี้ยอุบัติเหตุ
การบินไทยผนึกประกัน ขายเบี้ยอุบัติเหตุออนไลน์ คุ้มครองสูง สุด 2 ล้าน ตั้งเป้า 100 ล้าน
17 มิ.ย. 2560

โพสต์ทูเดย์ - การบินไทยผนึกประกัน ขายเบี้ยอุบัติเหตุออนไลน์ คุ้มครองสูง สุด 2 ล้าน ตั้งเป้า 100 ล้าน  นางอุษณีย์ แสงสิงแก้ว รักษาการกรรมการผู้อำนวยการใหญ่ บริษัท การบินไทย เปิดเผยว่า การบินไทยได้ร่วมกับบริษัท เมืองไทยประกันภัย บริษัท กรุงเทพประกันภัย และบริษัท อลิอันซ์ เวิลด์ไวด์ พาร์ตเนอร์เปิดตัวโครงการ “THAI Travel Safe” เพื่อให้บริการด้านประกันภัยอุบัติเหตุการเดินทางที่ครอบคลุมทุกประเทศทั่วโลกสำหรับผู้โดยสารการบินไทยที่สำรองที่นั่งผ่านเว็บไซต์ thaiairways.com“เราเริ่มขายกรมธรรม์นี้มาตั้งแต่กลางเดือน เม.ย.ที่ผ่านมา ได้รับการตอบรับเป็นอย่างดีจากผู้โดยสารซึ่งสนใจซื้อกรมธรรม์จำนวนกว่า 9,000 ฉบับ หรือวันละประมาณ 200 กรมธรรม์ คิดเป็นเงินกว่า 5 ล้านบาท และในอนาคตอันใกล้นี้ผู้โดยสารจะสามารถเลือกซื้อกรมธรรม์ประกันภัยอุบัติเหตุการเดินทางโครงการนี้ได้ทางโทรศัพท์มือถืออีกด้วย” นางอุษณีย์ กล่าว นายวาสิต ล่ำซำ รองกรรมการผู้จัดการอาวุโส บริษัท เมืองไทยประกันภัย กล่าวว่า ลูกค้าสามารถเลือกซื้อความคุ้มครองได้ทั้งแบบเที่ยวเดียวและไป-กลับ คิดเบี้ยภายในประเทศเริ่มต้นเพียง 120 บาท มีทุนประกันภัยที่ให้คุ้มครองสูงสุดถึง 2 ล้านบาท ตั้งเป้ายอดขายจนถึงกลางปี 2561 ไว้ที่ 100 ล้านบาท